CC 20220801
Авиаколбулардыҥ учуры Сибирьде јаан - altaicholmon\nАвиаколбулардыҥ учуры Сибирьде јаан\nАлтай Республиканыҥ башчызы Олег Хорохордин куран айдыҥ 5-чи кӱнинде РФ-тыҥ субъекттериниҥ экономикалык колбулар аайынча тергеелер ортодогы «Сибирьдиҥ јӧптӧжӱзи» деген ассоциациязыныҥ совединиҥ јуунында турушкан.\nВидеоконференция аайыла ӧткӧн јуунда «Сибирьдиҥ јӧптӧжӱзи» МА-ныҥ исполкомыныҥ председатели Геннадий Гусельников ло Алтай Республиканыҥ башкарузыныҥ турчылары база турушкан.\nЈуунда кӧрӱлген сурактардыҥ бирӱзи округтагы тергеелер ортодогы авиаколбуларды ӧскӱрери болгон. РФ-тыҥ президентиниҥ СФО-догы чыдулу чыгартулу кижизи Сергей Меняйлоныҥ темдектегениле, јербойыныҥ ар-бӱткениниҥ ле географический аҥылулары бар учун, Сибирьде авиаколбуныҥ учуры јаан.\n«Ол аҥылуларды федерал структуралар ајаруга алып јат, оныҥ да учун Сибирьдиҥ авиациязыныҥ ӧзӱминиҥ ле аэропорт-комплекстериниҥ модернизациязыныҥ сурактарын ӧмӧ-јӧмӧ аайлаштырар арга болот. Јербойындагы авиалиниялардыҥ курч сурактары јарлу, олордыҥ тоозында кейле учар авиатранспорт, аэродромдордыҥ јердеги инфраструктуралары, самолеттор конор-учар площадкалар эскирип калганы» — деп, ол айткан. Тергеелерде акча-манат јанынаҥ уур-кӱчтер бар да болзо, олор јонјӱрӱмдик учурлу маршруттарла улусты тартарын јӧмӧӧр, авиабилеттердиҥ бааларын бийиктетпес аргаларды табып јадылар.\nТемдектезе, Алтай Республикада Кош-Агаш ла Кӧксуу-Оозы аймактар јаар канча онјылдыктарга токтоп калган авиамаршруттар орныктырылган. Маршруттардыҥ субсидированиезине тергеелик бюджеттеҥ 50 миллион салковойдоҥ кӧп акча чыгарылган, оныҥ шылтузында авиабилеттердиҥ баазы эл-јонго јарамыкту кеминде болуп калган.\nАлтай крайда дезе авиатранспорт конор-учар «Белокуриха» деген площадка јаар рейстер тӧзӧӧри јанынаҥ сурактарла иштейт. Бу иш-керек једимдӱ бӱтсе, албаты-јонго туризмниҥ объекттерине једери јанынаҥ јарамыкту айалгалар тӧзӧлӧр.\nРоссия Федерацияныҥ президентиниҥ болушчызы Игорь Левитин шӱӱжӱде туружып, Сибирьдеги федерал округта транспортный јеткилдешти тӧзӧӧри эҥ учурлу сурактардыҥ бирӱзи болот деп темдектеген. Нениҥ учун дезе кезик тергеелерде јердеги јол инфраструктура јок эмезе аргалары кирелӱ, авиационный транспорт тӧс транспорт болуп јат.\nТергеелер ортодогы «Сибирьдиҥ јӧптӧжӱзи» деген ассоциацияныҥ бӱдӱреечи комитеди Сибирьдиҥ тергеелер ортодогы маршрутный сетин ӧскӱрери аайынча шӱӱлтелер белетеген. Анда темдектелгениле, авиамаршруттардыҥ ууламјылары кӧптӧдилер ле авиапарктар јаҥыртылар.\nӰлекерде темдектелгениле, округтыҥ 31 јери јаар улайын рейстер 2020 јылдыҥ учына јетире ӧйдиҥ туркунына орныктырылар. Анайда ок јаҥы маршруттарды 2024 јылдыҥ учына јетпей јадып ачар, авиатранспорт конор-учар площадкаларды орныктырар иштер темдектелген. Ол иштер бӱтсе, 40 јер јаар учуштарды ӱзеери орныктырар арга болор.\nОлег Хорохордин мынаҥ озо ӧйдӧ Кӧксуу-Оозы аймакта ишмекчи јол-јорыкла бололо, келер јылда Улаган јаар авиарейс ачары, Кош-Агаш ла Кӧксуу-Оозы јаар маршруттарды јай ӧйинде кӱнине эки учушка јетирери аайынча сурактар кӧрӱлет деп айткан болгон.